Ayteke ahawkanavrik danuh adahan hiyeg judeyenevwi fetya adahan kiyene ku samah minikwak Kiyavwiye Uhokri wiwhkiswiye amekenegben giwakutakis hiyeg ejituyenevwi.
Ig Kiyavwiye Jesus hiyapni hene,
ig tivik avitit paytwempu Jerusalém ku kiney gifetrakis.
Ig danuh atere,
ig pareke arikut ini leglis kewye Uhokri Givin.
Ayge ig hiyap hiyeg batebdebdihpikis igkis piyuknes pak,
muwtoh,
tukwa adahan hiyeg kakanhewne git Kiyavwiye Uhokri.
Hawata ig hiyap hiyeg uniyehkevutnevwi karukri ayge.
Ig Kiyavwiye Jesus hiyapni hene,
ig kehe pahat gimahga tiray akak kuwawta.
Ig ivukevgikis madikte payak gikakkis muwtoh gikakkis pak.
Hawata ig tukuhave gaxtenkis neras ku pariye uniyehkevutnevwi karukri.
Gikakurakis hehe madikte waygborit.
Ig awna gitkis neras piyuknevwi tukwa.
Giwn:
— Iwavavepniy madikte aytakihan.
Inin payt in Niguh givin.
Ka yi muwaka uges Niguh givin ke piyuketbe.
Igkis gikannuhnivwi hiyapni hene,
igkis kiye pahat iwit amadgatak Uhokri gannasan.
Inakni iwit awna:
— Nah kiyatha Uhokri Givin mpinevevye.
Nah ka hiyepkere ariknawnema patahwaki parak atere.
Ayteke neras judeyenevwi giwewkistenkis ayge,
igkis awna git Kiyavwiye Jesus:
— Mmahki pis keh ini ku pariye pikehni ay?
Kitak pis uti pikumadukan adahan pis keh hene?
Asa keh annut wowtrik adahan areketni pidatni wotuh kahadbe usuh hiyakpi ba pis ayta giwntakwatma Kiyavwiye Uhokri.
Igme kaytwa giwnkis:
— Nah akki yit pahatwowa annut.
Hiyawa yis mehe inin Uhokri Givin.
Adahan mpana hawkri nah kannikasin akiwnek.
Igkisme kaytwa giwn:
— Usuh wagahkisne inin payt kibite kamukri kuwis,
paxnika madikwa akebi akak puguhkunabu arawna (46).
Mmah ik adahan pis kannikasin adahan mpana hawkri?
Ka ik.
Igkis ka pukuha inakni Kiyavwiye Jesus giwn patuwesbunka.
Bawa ig kinetihwene amin givit ku pariye inyewa Uhokri Givin.
Ariwntak ini ku aysaw ig kuwis kannikaw ariw gimiremni,
avim ini igkis gikannuhnivwi kiye inakni giwn.
Inneki keh igkis iha madikte Uhokri gannasan amin gikankawni.
Hawata avim ini igkis iha madikte Kiyavwiye Jesus giwn amin gikankawni.
Ayge Jerusalém abet ini fet adahan kiyene ku samah minikwak Kiyavwiye Uhokri wiwhkiswiye amekenegben giwakutakis hiyeg ejituyenevwi,
ayge ig Kiyavwiye Jesus keh ka aynsima annut ku periye hiyeg amadgayavu inin ka hiya nikehka.
Ig keh ini annut adahan areketni gidatni.
Ka aynsima hiyeg hiyapni hene,
igkis ihe ku ig Uhokri gikanyan adahan ukumaduketniwiy.
Heneme ig ka kamaxwa givititkis neras hiyeg awaku ig hiyakni ku hiyeg gihiyekemnikis atekekbetwiye.
Ig ka muwaka pahavwi adahan akki git,
ku samah hiyeg gihiyekemnikis amadgaya inin mmanawa ig kuwis hiyak kabayntiwa ku samah gihiyekemnikis.